Il-miżerja tal-bniedem Taħbit kbir fassal għal kull bniedem, u hemm madmad tqil fuq ulied Adam, minn dakinhar li joħorġu minn ġuf ommhom sa dakinhar li jerġgħu lura għand l-omm tagħhom ilkoll . Sehemhom taħbil il-moħħ u taqtiq il-qalb; u l-ħsieb ta' jum il-mewt li ma jħallikx kwiet. Minn dak li qiegħed bilqiegħda fuq xi tron ta' glorja; sa dak li qiegħed fl-art fl-irmied u t-trab; minn dak li jilbes il-porpra u l-kuruna sa dak li hu mgeżwer fi xkora, għalihom hemm għadab u għira, taħwid u taqlib, u biża' tal-mewt, korla u ġlied. U meta wieħed jidħol fi friexu biex jistrieħ, l-irqad tal-lejl iħawwadlu moħħu. Ftit li xejn jistrieħ, u minn xħin jorqod, bħal wieħed għassa, jitħawwad bit-thewdin ta' moħħu bħal maħrub minn xi taqbida. Xħin jaħseb li jkun ħieles jistenbaħ, u jistagħġeb għaliex kien jibża għal xejn. Għax għall-ħlejjaq kollha, mill-bnedmin u bhejjem, u seba' darbiet aktar għall-midinbin hemm il-mewt u d-demm, il-ġlied u s-sejf, l-hemm u l-ġuħ, in-niket u l-pesta. Dawn kollha saru għall-ħżiena, u kien minħabba fihom li ġie dilluvju. Kulma hu mill-art , lejn l-art għad jerġa' jmur, u kulma hu mill-ilmijiet, lejn il-baħar għad jerġa' lura. Qwiel oħra Kull tixħim u inġustizzja għad jgħibu, imma s-sinċerità tibqa' għal dejjem. Il-ġid tal-ħżiena jixxotta bħal xmara, jgħib bħat-tkarwit ta' ragħda fix-xita. Bħalma jithenna min jiftaħ idejh; hekk il-ħżiena jisfaw fix-xejn. Nisel il-ħżiena ma joħroġx friegħi, hu bħal għeruq morda fuq il-blat aħrax. Il-qasab ħdejn kull ilma jew xatt ta' xmara jinqala' qabel kull ħaxix ieħor. Imma t-tjieba bħal ġnien kollu barka, u l-għoti ta' karità jibqa' għal dejjem. Il-paraguni Ħelwa l-ħajja għal min xejn ma jonqsu u għall-ħaddiem, imma aqwa mit-tnejn min isib teżor. Ulied u bini ta' belt jagħmlu isem lil dak li jkun, imma mara bla għajb tgħaddihom it-tnejn. Inbid u daqq iferrħu l-qalb, imma l-imħabba għall-għerf tgħaddihom it-tnejn. Il-flawt u l-arpa jagħtu melodija ħelwa, imma lsien ħelu jgħaddihom it-tnejn. Il-grazzja u l-ġmiel jiġbdu l-għajn, imma l-ħdura tal-qamħ tiġbidha aktar minnhom it-tnejn. Ħabib u sieħeb jgħinu lil xulxin filwaqt, imma l-mara u r-raġel aktar minnhom it-tnejn. L-aħwa u l-għajnuna ssibhom fi żmien l-għawġ, imma l-għoti ta' karità jgħaddihom it-tnejn. Deheb u fidda jgħinuk tieqaf fuq riġlejk; imma parir tajjeb tistmah aktar minnhom. Ġid u qawwa jagħmlulek il-qalb, imma l-biża' tal-Mulej hu aqwa minnhom it-tnejn. Meta għandek il-biża' tal-Mulej ma jonqsok xejn, u meta jkollok lilu m'għandek bżonn xejn. Il-biża' tal-Mulej hu bħal ġnien kollu barka, u jlibbes lill-bniedem aħjar minn kull glorja oħra. It-talba għall-karità Ibni, tgħaddix ħajtek ta' tallab; aħjar il-mewt milli tittallab . Min iħares lejn il-mejda ta' ħaddieħor, ħajtu mhi ħajja xejn; iniġġes ruħu b'ikel ħaddieħor. Imma min hu għaqli u mgħallem ma jġibx ruħu hekk. Min hu wiċċu tost jittallab bil-kliem ħelu iżda f'qalbu jkollu nar iħeġġeġ.